Samarbejdet mellem Københavns Kommune og Det Islamiske Trossamfund er slut. Det sker, efter at Borgerrepræsentationen torsdag aften har vedtaget et forslag om at udelukke den muslimske forening fra at samarbejde med kommunen.

30 stemte for og 23 imod og dermed blev forslaget vedtaget, det skriver Berlingske.

Borgerrepræsentationen og Det Islamiske Trossamfund har i en længere periode haft uoverensstemmelser. I september måned var kommunalpolitikere fra både Venstre og Socialdemokraterne ude med kritik af foreningen. Flere medlemmer mente, at foreningen ikke udviste støtte til værdier og normer, der er grundlæggende i det danske samfund.

Det er Socialdemokraterne, Venstre, Liberal Alliance og Det konservative Folkeparti, der står bag beslutningsforslaget om at boykotte Det Islamiske Trossamfund.

Forening fik et ultimatum

Forslaget er blev præsenteret på baggrund af, at Det Islamiske Trossamfund har inviteret en række, ifølge politikerne, kontroversielle imamer til at prædike i Danmark.

Af samme grund stillede kommunalpolitikerne den muslimske forening et ultimatum.

Tag inden for 30 dage afstand fra de pågældende prædikanter og en række udsagn om, at “jøder er efterkommere af svin og aber”, at homoseksuelle fortjener dødsstraf, og at der ikke skal være ligestilling mellem kønnene. Eller vink farvel til al samarbejde med kommunen.

Ikke mere end tre dage senere kom svaret fra Det Islamiske Trossamfund.

- I har reelt ikke givet os noget valg. Derfor noterer vi os, at I uofficielt har eksekveret en beslutning om at terminere det samarbejde. I på jeres egen foranledning har ønsket at opstarte med os, lød det fra foreningen i en pressemeddelelse.